उन्नीसौ सत्तरें दे दशक इच कोई नेही खास घटना नेईं घटी जेह्‌दा डोगरी साहित्य उप्पर असर पेआ होऐ। नां गै कुसै नमीं साहित्य विधा नैं जन्म लेआ। साहित्य लिखने दी गति तेज होई—इस दशक अंदर, पिछले दशक दे मकाबले’च, मतिआं कताबां छपिआं। लोक-साहित्य दे प्रकाशनें गी बी रलाई लैता जा तां इक सौ अस्सिएं कोला उप्पर डोगरी कताबां प्रकाशित होइआं। डोगरी संस्था नैं 1969 इच अपनी रजत जयंती मनाई ही ते सन् 1970 इच एह्‌दी यादगारै’च एकरचत जयंती ग्रैंथ प्रकाशित कीता—तिदै परैन्त संस्था दिआं गतिविधिआं बल्लें बल्लें किश ढिल्लिआं पौन लगी पेइआं। 1970 इच गै साहित्य अकादमी दे इनामें दा सिलसिला शुरू होआ ते डोगरी लेखकें’च इनामें लेई बुरदो-बुरदी-जन लग्गी पेईं, उंदा ध्यान इनामें आस्सै ज्यादा जान लगा ते सिरजना दी खातर साहित्य सिरजना आस्सै घट्ट। सन् 1966 इच डोगरी लेखकें दी पैह्‌ली कांफ्रेंस होई ही, इस दशक इच दो होर अखिल भारती डोगरी लेखक कांफ्रेंसा होइआं ते किश मुद्दें उप्पर सैमिनार ते गोष्ठिआं बी होइआं। साहित्य दे खेत्तरै’च जम्मूँ कश्मीर दी कल्चरल अकाडमी दा रोलॅ बल्लें बल्लें बधेआ—एदिएं पत्रिकाएं इच रचनाएं दे प्रकाशन आस्तै, कताब छापने लेई आर्थिक सहायता आस्तै, अनुवादें आस्तै, अकादमी दे इनामें आस्तै। जियाँ जियाँ अकाडमी दा जोर बधदा गेआ, डोगरी संस्था दा महत्व घटदा गेआ। डोगरी तहरीक दै पिच्छें संस्था’च जेह्‌ड़ा मिसनरी जोश ते लगन ही, लेखकें’च जेह्‌ड़ी स्वेच्छापूर्वक कम्म करने दी भावना ही, उसी धक्का पुज्जा। रली-मिलिऐ इक टीम दे तौर उप्पर कम्म करने दै थार, अपने अपने लेई कम्म करने दा रुझान बी बधेआ। लिखने आले थोड़े जने गै हे ते जिसलै अकादमी नैं अनुवाद करोआने शुरू कीते तां सिरजनात्मक मूल लेखन गी बी नुकसान होआ--अनुवादें’ किश पैसे थोई जन्दे हे, मूल लेखन घाटे दा सौदा हा।